**Csanytelek Község Önkormányzata**

**Képviselő-testülete**

**…../2021. (V. ..) önkormányzati rendelet-tervezete**

**az önkormányzat hulladékgazdálkodási közfeladata ellátásáról és igénybevételéről szóló**

**8/2016. (VII. 29.) önkormányzati rendelete**

**módosításáról**



**Csanytelek Község Önkormányzata Képviselő-testülete**

**……/2021. (V. .. .) önkormányzati rendelet-tervezete**

**az önkormányzat hulladékgazdálkodási közfeladata ellátásáról és igénybevételéről**

**szóló 8/2016. (VII. 29.) önkormányzati rendelet módosításáról**

Csanytelek Község Önkormányzata Képviselő-testülete feladat- és hatáskörét gyakorló Polgármester a hulladékról szóló 2012. évi CLXXXV. törvény 88. § (4) bekezdés a) pontjában kapott felhatalmazás alapján, az Alaptörvény 32. cikk (1) bekezdés a) pontja, a hulladékról szóló 2012. évi CLXXXV. törvény 35. § (1) bekezdés h) pontja, a Magyarország helyi önkormányzatairól szóló 2011. évi LXXXIX. törvény 13. § (1) bekezdés 5. és 19. pontja, továbbá a jogalkotásról szóló 2010. évi CXXX. törvény 5. § (8) bekezdése, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében meghatározott feladatkörében eljárva a következőket rendeli el:

**1. §**

Az önkormányzat hulladékgazdálkodási közfeladata ellátásáról és igénybevételéről szóló 8/2016. (VII. 29.) önkormányzati rendelet a következő 5/A. alcímmel egészül ki:

„5/A. *Az elhagyott hulladék felszámolásához szükséges helyi intézkedések köre”*

**2. §**

Az önkormányzat hulladékgazdálkodási közfeladata ellátásáról és igénybevételéről szóló 8/2016. (VII. 29.) önkormányzati rendelet a következő 5/A. § -sal egészül ki:

**„5/A. §**

(1) A Képviselő-testület felkéri a Csanytelek községben működő *Polgárőr* *Egyesület Elnökét*  arra, hogy tegye lehetővé a településen szolgálatot teljesítő polgárőrök helyszíni bejárása során (az önkormányzat közterületfelügyelője által kezelt községi térfigyelőkamera rendszer alkalmazása során szerzett adatokra alapozottan) a település közterületein fellelhető elhagyott hulladék felderítésében való közreműködést.

(2) Az együttműködés szükség szerinti, de legalább havi 1 alkalommal, az adott hónap utolsó pénteki napján helyszíni bejárással valósul meg, melyről feljegyzést készít a szolgálatot teljesítő polgárőr, mely feljegyzést 3 napon belül eljuttatja a település jegyzőjéhez a további szükséges intézkedések megtétele érdekében.

(3) Az önkormányzat jegyzője az önkormányzat közterületfelügyelője által kezelt községi térfigyelőkamera rendszer alkalmazása során szerzett adatokra alapozott eljárásával (a (2) bekezdés szerinti feljegyzést is felhasználva) a hulladékról szóló törvényben foglaltak szerint köteles eljárni.

(4) Az elhagyott hulladék, vagy az ellenőrizetlen körülmények között elhelyezett hulladék begyűjtéséről, elszállításáról és kezeléséről a közszolgáltató akkor gondoskodik, ha az elhagyott hulladék fajtája megfelel a közszolgáltatóval kötött közszolgáltatási szerződésben foglaltnak.

(5) Amennyiben az elhagyott hulladék nem tartozik a közszolgáltatási szerződés hatálya alá, úgy az önkormányzat köteles a közszolgáltatóval külön megrendelés szerint gondoskodni az elhagyott hulladék begyűjtéséről, elszállításáról és kezeléséről.

(6) A település közterülete tisztántartása, a hulladékkal való környezetszennyezés, környezetkárosítás megelőzésében, elhárításában történő közreműködésre felkértek köre:

a) a helyi civil szervezetek tagsága,

b) a helyi oktatási- nevelési intézmények gyermekközössége,

c) a település lakossága köréből önkéntesek,

akik bevonásával évente egy alkalommal (a Föld napján) a kijelölt útvonalon, a település épített- és természeti értékeinek védelme érdekében részt vesznek az elhagyott hulladék begyűjtésében.

(7) Az önkormányzat jegyzője gondoskodik az (6) bekezdésben írtak szervezési és kivitelezési folyamata végrehajtásának irányításáról, a feladatellátás során felmerült költségek pénzügyi fedezetének az önkormányzat és az önkormányzati hivatal adott évi költségvetése terhére történő biztosításáról, kiemelten kezelve a lakosság helyben szokásos módon való tájékoztatási kötelezettségének teljesítését.”

**3. §**

Ez a rendelet a kihirdetését követő napon lép hatályba és hatályba lépését követő nappal hatályát veszti.

Erhard Gyula Kató Pálné

polgármester jegyző

**Záradék:**

Az önkormányzati rendelet kihirdetésének időpontja: …..év …………….hónap …..nap.

Kató Pálné jegyző